Diari Oficial de la Generalitat Valenciana


Sumari del DOGV 7797, del 03-06-2016 (2016/3961)

RESOLUCIÓ de 27 de maig de 2016, del conseller d'Economia Sostenible, Sectors Productius, Comerç i Treball, per la qual se sotmet a consulta i participació pública l'estudi ambiental i territorial estratègic, l'estudi de paisatge, el pla de participació pública i la versió preliminar del Pla d'Acció Territorial Sectorial del Comerç de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7797

Data del DOGV
:   03-06-2016

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2016/3961


Data del document
:   27-05-2016

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * pla d'urbanisme

RESOLUCIÓ de 27 de maig de 2016, del conseller d'Economia Sostenible, Sectors Productius, Comerç i Treball, per la qual se sotmet a consulta i participació pública l'estudi ambiental i territorial estratègic, l'estudi de paisatge, el pla de participació pública i la versió preliminar del Pla d'Acció Territorial Sectorial del Comerç de la Comunitat Valenciana. [2016/3961]  
La Llei 3/2011, de 23 de març, de la Generalitat, de Comerç de la Comunitat Valenciana, preveu en l'article 31 l'elaboració del Pla d'Acció Territorial Sectorial del Comerç de la Comunitat Valenciana (PATSECOVA). El pla ha de definir els criteris, les directrius i les orientacions territorials perquè l'ordenació comercial es desenvolupe de manera coherent amb la planificació territorial, i assegure la seua coherència amb els objectius de qualitat de vida i desenvolupament sostenible previstos en la legislació valenciana d'ordenació del territori i protecció del paisatge, i la seua contribució eficaç a aquests.  
El PATSECOVA afecta tot el territori de la Comunitat Valenciana i les seues determinacions se centren en l'ordenació territorial de les activitats comercials al detall. El sector comercial al detall valencià, genera, juntament amb el transport i l'hostaleria, el 22 % del VAB regional i està compost per més de cinquanta mil empreses que desenvolupen la seua activitat en poc més de 64.000 locals. Aquest important sector econòmic genera 11 de cada 100 ocupacions a la Comunitat i el 10,6 % del volum de negoci del comerç al detall espanyol.  
El pla ha de servir per a potenciar el model comercial de la Comunitat Valenciana, basat en la diversitat, la proximitat i l'equilibri entre formats, que ajuda a la generació de qualitat de vida, la vertebració territorial, la cohesió social i la revitalització dels barris i centres de les ciutats, i incorpora, al seu torn, valors ecològics, paisatgístics i culturals del territori i els nous valors socials i les preferències de les persones consumidores.  
El pla delimita les àrees comercials funcionals de la Comunitat Valenciana basant-se en criteris d'accessibilitat territorial, capacitat i força d'atracció que exerceixen les ciutats, i en criteris funcionals, orogràfics, urbanístics, històrics, mediambientals, socioculturals i visuals. A través d'aquestes es pretén desenvolupar mecanismes de planificació i governança subregional en l'ordenació comercial, i potenciar el paper de les ciutats en què s'ubica el comerç de proximitat. Per a això, es defineix una jerarquització de municipis basant-se en la seua importància comercial denominat Sistema Nodal de Referència Comercial, amb què es pretén aconseguir una adequada distribució dels futurs equipaments comercials.  
Al seu torn, el pla incorpora mesures tendents al fet que el comerç tinga una consideració singular en el planejament urbanístic. Això es concreta en una major exigència en la definició dels models comercials locals en els plans urbanístics i en l'obligatorietat d'identificar el sòl terciari que pot tenir un ús comercial en els plans urbanístics. En aquest mateix sentit, el PATSECOVA estableix condicionants i limitacions en el desenvolupament de nou sòl comercial i incorpora la figura de les àrees comercials estratègiques. Aquestes són àmbits situats en localitzacions selectives el desenvolupament, la regeneració o la requalificació de les quals són prioritaris per al compliment dels objectius i les metes del pla respecte a la vertebració comercial del territori de la Comunitat Valenciana.  
El pla tipifica els nous projectes comercials en funció del seu impacte territorial, i imposa majors condicionants a aquells projectes sobre els quals es preveuen majors afeccions territorials, als quals se'ls exigirà la incorporació de mesures de mitigació i compensació. Aquests projectes hauran de passar per un nou procés de decisió, més objectiu, transparent i participatiu, en què primarà la persecució de l'interés general basant-se en criteris de sostenibilitat territorial, social i mediambiental.  
  
El PATSECOVA incorpora un pla d'actuacions que permetrà intervenir en els àmbits on es desenvolupa el comerç urbà. Per a això, es promou la realització de plans d'acció comercial, plans d'urbanisme i de dinamització comercial, així com actuacions concretes dirigides a revitalitzar, rehabilitar i aportar qualitat als equipaments i a les infraestructures comercials tradicionals, com són els mercats municipals i els mercats ambulants. També incorpora mesures per a catalogar, reconéixer i protegir, per primera vegada a la Comunitat Valenciana, els comerços històrics o emblemàtics.  
Finalment, el pla persegueix reduir l'impacte mediambiental de l'activitat comercial, per a la qual cosa preveu la posada en marxa d'iniciatives per a promoure la responsabilitat ambiental entre les empreses del sector, mesures de mitigació exigibles a nous projectes, així com accions per a impulsar models de consum més responsables entre la ciutadania.  
La formulació i elaboració del PATSECOVA es fa d'acord amb el que estableix l'articulat del títol III de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana (d'ara en avant LOTUP), i actua com a òrgan promotor la Direcció General de Comerç i Consum de la Generalitat. L'aprovació definitiva del Pla d'Acció Territorial és competència del Consell de la Generalitat. Tot això, d'acord amb el que estableixen els articles 48 i consegüents de la LOTUP.  
Per la seua banda, la Directiva 2001/42/CE, relativa a l'avaluació dels efectes de determinats plans i programes en el medi ambient, transposada al dret espanyol mitjançant la Llei 21/2013, de 9 de desembre, d'Avaluació Ambiental, estableix l'obligatorietat d'efectuar una avaluació mediambiental dels plans i programes, promoguts per una administració pública, que prevegen un conjunt d'estratègies, directrius i propostes per a satisfer necessitats socials, no executables directament, sinó a través del seu desenvolupament per mitjà d'un conjunt de projectes.  
  
És procedent, per tant, que el Pla d'Acció Territorial Sectorial del Comerç de la Comunitat Valenciana siga objecte d'avaluació ambiental i territorial estratègica d'acord amb l'article 6.1 de la Llei 21/2013, de 9 de desembre, d'Avaluació Ambiental, i l'article 46.1c de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana. Els objectius de l'avaluació ambiental estratègica del PATSECOVA són promoure un desenvolupament sostenible, aconseguir un elevat nivell de protecció del medi ambient i contribuir a la integració dels aspectes ambientals en la preparació i l'adopció del pla mitjançant la realització d'una avaluació ambiental d'aquells aspectes que puguen tenir efectes significatius sobre el medi ambient.  
Ultimades les consultes sobre l'estudi ambiental i territorial estratègic i la documentació adjunta a aquest, es realitzarà un informe sobre les propostes, observacions i suggeriments que s'hi hagueren presentat, i s'hi incorporaran els que, si és el cas, es consideren adequats a la proposta de pla, que es tramitarà de conformitat amb el que estableixen l'article 47 i consegüents de la LOTUP.  
Correspon a la conselleria promotora del pla acordar l'obertura del període de consulta i participació pública, de conformitat amb les atribucions establides en el Decret 157/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i també amb els preceptes de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i altres disposicions d'aplicació general i pertinent, resolc:  
  
  
Primer  
Sotmetre a participació i consulta pública l'estudi ambiental i territorial estratègic, l'estudi de paisatge, el pla de participació pública i la versió preliminar del Pla d'Acció Territorial Sectorial del Comerç de la Comunitat Valenciana.  
  
Segon  
Ordenar la publicació d'aquesta resolució en el Diari Oficial de la Comunitat Valenciana i en almenys, un diari no oficial d'àmplia difusió.  
  
  
Tercer  
Establir que durant aquest període d'informació pública la documentació del pla estarà dipositada per a la seua consulta pública, de dilluns a divendres, en horari de 09.00 a 14.00 hores, en els locals següents d'esta conselleria:  
- Alacant: Servei Territorial de Comerç i Consum, siti al carrer de Churruca, 29, 03610 Alacant.  
- Castelló: Servei Territorial de Comerç i Consum, siti a l'edifici PROP, avinguda dels Germans Bou, 47, 12163 Castelló de la Plana.  
València:  
· Direcció General de Comerç i Consum, ciutat administrativa 9 d'Octubre, torre 2, planta 6, carrer de Castán Tobeñas 77, 46065 València.  
· Servei Territorial de Comerç i Consum, siti a l'edifici PROP 1, carrer de Gregorio Gea, 27, 46196 València.  
Així mateix, es podrà consultar en la seua pàgina web   
http://www.patsecova.es.  
  
Quart  
Els suggeriments o les observacions s'han de dirigir i remetre, per a la seua consideració, dins del termini de consulta i participació pública i a partir de la publicació de la present resolució en el Diari Oficial de la Comunitat Valenciana, a la Direcció General de Comerç i Consum de la Generalitat Valenciana, sítia a la ciutat administrativa 9 d'Octubre, torre 2, planta 6 (c/ Castán Tobeñas, núm. 77, 46136 València), i les eines de participació que hi ha en la pàgina web del pla http://www.patsecova.es.  
  
València, 27 de maig de 2016.- El conseller d'Economia Sostenible, Sectors Productius, Comerç i Treball: Rafael Climent González.